钦定古今图书集成/明伦汇编/官常典/第558卷 > 周摇
## 钦定古今图书集成/明伦汇编/官常典/第558卷 > 周摇

按《隋书》本传，“摇字世安，其先与后魏同源。初为普乃
氏，及居洛阳，改为周氏。曾祖拔拔、祖右六肱，俱为北
平王。父恕延，历行台仆射、南荆州总管。摇少刚果，有
武艺，性谨厚，动遵法度。仕魏，官至开府仪同三司。周
闵帝受禅，赐姓车非氏，封金水郡公，历凤、楚二州刺
史，吏民安之。从帝平齐，每战有功，超授柱国，进封夔”
国公。未几，拜晋州总管。时高祖为定州总管，文献皇
后自京师诣高祖，路经摇所，主礼甚薄。既而白后曰：
“公廨甚富，于财限法，不敢辄费。又王臣无得效私。”其
质直如此。高祖以其奉法，每嘉之。及为丞相，徙封济
北郡公，寻拜豫州总管。高祖受禅，复姓周氏。开皇初，
突厥寇边，燕、蓟多被其患。前总管李崇为卤所杀，上
思所以镇之，临朝曰：“无以加周摇者。”拜为幽州总管、
六州五十镇诸军事。摇修鄣塞，谨斥候，边民以安。后
六载，徙为寿州。初，自以年老乞骸骨，上召之，既引见，
上劳之曰：“公积行累仁，历仕三代，克终富贵，保兹遐
寿，良足善也。”赐坐褥，归于第。岁馀，终于家。谥曰恭，时
年八十四。